b'\n_START_ARTICLE_\nCristian Vasile (muzician)\n_START_SECTION_\nBiografie\n_START_PARAGRAPH_\nS-a n\xc4\x83scut joi la 8 mai 1908 la Br\xc4\x83ila fiind primul copil al familiei Virginia \xc8\x99i Gheorghe Vasile.\n_START_SECTION_\nCopil\xc4\x83ria\n_START_PARAGRAPH_\nA fost numit Cristian dup\xc4\x83 numele bunicului, Hristache, tat\xc4\x83l mamei sale. Acesta le-a adus p\xc4\x83rin\xc8\x9bilor o mare bucurie, mai ales c\xc4\x83 Gheorghe (tat\xc4\x83l) \xc3\xae\xc8\x99i dorea foarte mult un b\xc4\x83iat, s\xc4\x83 aib\xc4\x83 cine s\xc4\x83-i duc\xc4\x83 numele mai departe. C\xc3\xa2nd copilul avea doar patru luni, Gheorghe Vasile, judec\xc4\x83tor de profesie, a fost transferat de la Br\xc4\x83ila la H\xc3\xa2r\xc8\x99ova, apoi, la scurt timp, la Parchetul Tribunalului din Constan\xc8\x9ba. Din H\xc3\xa2r\xc8\x99ova, Gheorghe ajungea din c\xc3\xa2nd \xc3\xaen c\xc3\xa2nd acas\xc4\x83 cu o curs\xc4\x83, pe Dun\xc4\x83re, \xc3\xaens\xc4\x83 din Constan\xc8\x9ba, cu mare greutate \xc3\xae\xc8\x99i revedea familia. _NEWLINE_Gheorghe \xc8\x99i-a adus \xc3\xaen cele din urm\xc4\x83 familia aproape, la H\xc3\xa2r\xc8\x99ova. Pe c\xc3\xa2nd Cristian avea un an \xc8\x99i \xc8\x99ase luni, a venit pe lume al doilea copil al familiei Vasile. Tot un b\xc4\x83iat. A fost numit Virgiliu, dup\xc4\x83 mama sa, Virginia._NEWLINE_\xc3\x8empreun\xc4\x83 cu p\xc4\x83rin\xc8\x9bii, cei doi copii mergeau din c\xc3\xa2nd \xc3\xaen c\xc3\xa2nd la restaurantul din parc, unde c\xc3\xa2nta o orchestr\xc4\x83. "C\xc3\xa2nd \xc3\xael luau cu ei pe Cristian - spune dr. Nicu Teodorescu, muzicolog, autorul volumului \xc2\xabUltimul trubadur\xc2\xbb -, acesta st\xc4\x83tea numai \xc3\xaen preajma orchestrei, sorbindu-i c\xc3\xa2nt\xc4\x83rile. Asculta cu aten\xc8\x9bie, urm\xc4\x83rea mi\xc8\x99c\xc4\x83rile dirijorului \xc8\x99i se minuna cum treceau melodiile pe la diferite instrumente._NEWLINE_Acas\xc4\x83 punea pe o m\xc4\x83su\xc8\x9b\xc4\x83 din curte o m\xc4\x83turic\xc4\x83, pe care Virginia o folosea la periatul covoarelor \xc8\x99i, al\xc4\x83turi, f\xc4\x83c\xc4\x83le\xc8\x9bul de m\xc4\x83m\xc4\x83lig\xc4\x83, apoi se a\xc8\x99eza pe sc\xc4\x83unelul lui \xc8\x99i \xc3\xaencepea concertul. Era un fel de om-orchestr\xc4\x83." Cei care \xc3\xael vedeau se minunau de talentul copilului \xc8\x99i-i spuneau mamei sale c\xc4\x83 micu\xc8\x9bul va ajunge probabil dirijor, bun instrumentist sau un mare c\xc3\xa2nt\xc4\x83re\xc8\x9b, cum avea miere \xc3\xaen glas, a\xc8\x99a frumos \xc3\xaeng\xc3\xa2na tot felul de c\xc3\xa2ntece pe care le auzise \xc3\xaen parc._NEWLINE_Anii au trecut, iar Cristian a p\xc4\x83\xc8\x99it \xc3\xaen clasa I. A \xc3\xaenceput \xc8\x99coala la Viziru, jude\xc8\x9bul Br\xc4\x83ila, unde tat\xc4\x83l s\xc4\x83u fusese avansat pe linie judec\xc4\x83toreasc\xc4\x83. Vremurile nesigure ale anului 1914 l-au determinat pe Gheorghe Vasile s\xc4\x83-\xc8\x99i \xc3\xaenscrie copilul \xc3\xaen anul urm\xc4\x83tor la o \xc8\x99coal\xc4\x83 din Br\xc4\x83ila._NEWLINE_\xc3\x8en prima parte a lunii septembrie 1914, Cristian a asistat la un spectacol al unei companii de operet\xc4\x83 care l-a impresionat. Printre actori s-a num\xc4\x83rat \xc8\x99i faimosul Nae Leonard, pe care Cristian l-a urm\xc4\x83rit cu mare aten\xc8\x9bie. L-a marcat vocea acestuia \xc8\x99i elegan\xc8\x9ba costuma\xc8\x9biei lui. Poate c\xc4\x83 nu degeaba peste ani a fost supranumit "Leonardul muzicii u\xc8\x99oare rom\xc3\xa2ne\xc8\x99ti"._NEWLINE_Via\xc8\x9ba lini\xc8\x99tit\xc4\x83 a "ora\xc8\x99ului cu salc\xc3\xa2mi", dup\xc4\x83 cum numea urbea Mihail Sebastian, coleg de clas\xc4\x83 cu Cristian Vasile, a fost tulburat\xc4\x83 \xc3\xaens\xc4\x83. V\xc3\xa2ltoarea r\xc4\x83zboiului cuprinsese \xc3\xaentreaga \xc8\x9bar\xc4\x83. Gheorghe Vasile a fost concentrat la Brigada 17 infanterie, Regimentul 9 V\xc3\xa2n\xc4\x83tori, cantonat la Balcic. \xc8\x98i-a f\xc4\x83cut "botezul focului" la Topraisar-Amzacea. A dat dovad\xc4\x83 de mare vitejie. A primit distinc\xc8\x9bia "Coroana Rom\xc3\xa2niei cu spade \xc3\xaen grad de cavaler". Regimentul s\xc4\x83u s-a retras apoi \xc3\xaen Moldova. _NEWLINE_De teama rigorilor r\xc4\x83zboiului \xc8\x99i cum Br\xc4\x83ila devenise un ora\xc8\x99 nesigur, Virginia, surorile sale \xc8\x99i cei doi copii ai s\xc4\x83i Cristian \xc8\x99i Virgiliu s-au refugiat, \xc3\xaenainte de Cr\xc4\x83ciunul anului 1916, la Hu\xc8\x99i. Au plecat din ora\xc8\x99 cu mare greutate, cu ajutorul a doi ofi\xc8\x9beri r\xc4\x83ni\xc8\x9bi. Au g\xc4\x83sit g\xc4\x83zduire la Hu\xc8\x99i la familia inginerului Loghin. \xc3\x8en curtea casei, Cristian aduna to\xc8\x9bi copiii din vecini, "regiz\xc3\xa2nd" mici piese de teatru. Pe timpul verii, Virginia \xc8\x99i-a luat copiii \xc8\x99i s-a mutat la Pogone\xc8\x99ti._NEWLINE_Aici i-a g\xc4\x83sit Gheorghe \xc3\xaen pragul Cr\xc4\x83ciunului. \xc8\x98i-a dus familia la Ia\xc8\x99i, unde a g\xc4\x83sit o locuin\xc8\x9b\xc4\x83 temporar\xc4\x83. \xc3\x8en restaurantele T\xc3\xa2rgului Ie\xc8\x99ilor, Cristian avea s\xc4\x83 asculte muzica lui Ion Marin, Ionel B\xc4\x83jescu-Oard\xc4\x83 \xc8\x99i Alfred Pagoni. Vibra\xc8\x9bia c\xc3\xa2ntecelor "\xc3\x8enchide ochii dulci" \xc8\x99i "C\xc4\x83r\xc4\x83ruie care duci la Bucure\xc8\x99ti" ascultate acolo i-au adus toat\xc4\x83 via\xc8\x9ba lacrimi \xc3\xaen ochi. \xc3\x8el duceau cu g\xc3\xa2ndul la ultimele momente petrecute al\xc4\x83turi de tat\xc4\x83l s\xc4\x83u. A fost pentru prima \xc8\x99i ultima dat\xc4\x83 c\xc3\xa2nd Virginia \xc8\x99i cei doi copii au v\xc4\x83zut crucea lui Gheorghe, care a c\xc4\x83zut \xc3\xaen luptele de la M\xc4\x83r\xc4\x83\xc8\x99e\xc8\x99ti \xc3\xaen dup\xc4\x83-amiaza zilei de 17 august._NEWLINE_La Br\xc4\x83ila, \xc3\xaen casa de pe Bulevardul Carol I nr. 169, ast\xc4\x83zi Independen\xc8\x9bei, Cristian Vasile \xc8\x99i-a petrecut a doua parte a copil\xc4\x83riei._NEWLINE_A urmat cursurile primare la \xc8\x98coala nr. 3 de pe Strada \xc8\x98tefan cel Mare, aproape de Strada Victoriei. Bulevardul i-a servit drept "teren de joac\xc4\x83". Dup\xc4\x83 ore, Cristian \xc8\x99i Virgiliu, sau Bibi \xc8\x99i Pi\xc8\x9bu, puneau la cale tot felul de jocuri, inspirate din c\xc4\x83r\xc8\x9bile lui Jules Verne. Organizau chiar \xc8\x99i \xc3\xaentreceri sportive \xc8\x99i, ca s\xc4\x83 aib\xc4\x83 concuren\xc8\x9bi veritabili, pe banii pe care mama lor, Virginia, li-i d\xc4\x83dea pentru covrigi, cump\xc4\x83rau tot felul de obiecte pe care le ofereau drept premii c\xc3\xa2\xc8\x99tig\xc4\x83torilor._NEWLINE_Cristian reproducea cu mare talent melodiile pe care le auzea la mama lui. A\xc8\x99a c\xc4\x83 Virginia l-a dus s\xc4\x83 studieze vioara la b\xc4\x83tr\xc3\xa2nul pedagog Gr\xc3\xbcnberg. Acesta vedea \xc3\xaen el un mic Kubelik, fiindc\xc4\x83 se corecta singur atunci c\xc3\xa2nd gre\xc8\x99ea notele. C\xc3\xa2nd lec\xc8\x9biile s-au complicat, micul Kubelik a pus vioara \xc3\xaen cui. St\xc4\x83ruitoare, Virginia l-a dus la Filarmonica "Lyra". Dar lui Cristian i s-a p\xc4\x83rut mult prea anevoios studiul viorii. Prefera s\xc4\x83 \xc3\xaeng\xc3\xa2ne un c\xc3\xa2ntecel, fermec\xc3\xa2ndu-i pe cei care-l auzeau. \xc3\x8en clasele primare s-a dovedit cel mai talentat la muzic\xc4\x83, ba chiar a fost solistul corului \xc8\x99colii._NEWLINE_Br\xc4\x83ilean ca \xc8\x99i Jean Moscopol, Cristian Vasile a interpretat \xc8\x99lag\xc4\x83re de mare succes \xc3\xaen perioada interbelic\xc4\x83. _NEWLINE_\xc3\x8en 1919, dup\xc4\x83 ce a absolvit cursurile primare, s-a \xc3\xaenscris la Liceul "Nicolae B\xc4\x83lcescu" din Br\xc4\x83ila. A avut parte de profesori renumi\xc8\x9bi la mai toate materiile, inclusiv la muzic\xc4\x83, unde l-a avut \xc3\xaendrum\xc4\x83tor pe renumitul Jean Andrian._NEWLINE_Dup\xc4\x83 ce a absolvit liceul \xc3\xaen ora\xc8\x99ul natal, Cristian Vasile a luat drumul Bucure\xc8\x99tilor. S-a \xc3\xaenscris la Conservator. Dorea s\xc4\x83 devin\xc4\x83 solist de oper\xc4\x83 \xc8\x99i p\xc4\x83rea neclintit \xc3\xaen hot\xc4\x83r\xc3\xa2re.\n_START_SECTION_\nConservatorul\n_START_PARAGRAPH_\n\xc3\x8en Bucure\xc8\x99tiul plin de tenta\xc8\x9bii la fiecare pas, Cristian Vasile a \xc3\xaenceput o nou\xc4\x83 via\xc8\x9b\xc4\x83. \xc3\x8en anii dintre r\xc4\x83zboaie protipendada intelectual\xc4\x83 a Capitalei se d\xc4\x83dea \xc3\xaen v\xc3\xa2nt dup\xc4\x83 spectacole de \xc8\x9binut\xc4\x83. De asemenea, restaurantele \xc8\x99i gr\xc4\x83dinile de var\xc4\x83 faimoase precum "Zissu", "Cina",  "Lafayette" \xc8\x99i alte c\xc3\xa2teva precum "La R\xc4\x83caru", "B\xc4\x83neasa",  "La \xc8\x98osea" ori "Roata lumii" erau la mare c\xc4\x83utare._NEWLINE_Aici poposeau sear\xc4\x83 de sear\xc4\x83 orchestre care sus\xc8\x9bineau programe at\xc3\xa2t de bune \xc3\xaenc\xc3\xa2t publicul sorbea spectacolul "pe ner\xc4\x83suflate". Pentru un provincial precum Cristian Vasile, \xc3\xaendr\xc4\x83gostit p\xc3\xa2n\xc4\x83 peste cap de muzic\xc4\x83, \xc3\xaemp\xc4\x83timit chiar, hot\xc4\x83r\xc3\xa2t s\xc4\x83-\xc8\x99i urmeze visul \xc8\x99i de a deveni c\xc3\xa2nt\xc4\x83re\xc8\x9b de oper\xc4\x83, ispita a fost cu at\xc3\xa2t mai mare, oferindu-i-se dou\xc4\x83 extreme: glorie \xc8\x99i n\xc4\x83past\xc4\x83. A gustat din ambele cupe._NEWLINE_Dup\xc4\x83 ce a fost admis la Conservator, Cristian Vasile a fost repartizat la clasa de canto a profesorului Romulus Vr\xc4\x83biescu, pe vremea aceea mare tenor al Operei Rom\xc3\xa2ne, de asemenea, br\xc4\x83ilean. Destinul s\xc4\x83u avea s\xc4\x83 fie \xc3\xaens\xc4\x83 altul, departe de cariera operetistic\xc4\x83 la care a visat ani de-a r\xc3\xa2ndul._NEWLINE_Dup\xc4\x83 ce a plecat din c\xc4\x83min, a \xc3\xaenceput s\xc4\x83 neglijeze cursurile la Conservator. \xc3\x8en final, a renun\xc8\x9bat la studen\xc8\x9bie. Pentru profesorul Vr\xc4\x83biescu a fost cea mai mare dezam\xc4\x83gire din cariera sa de dasc\xc4\x83l. Cristian \xc8\x99i-a croit destinul \xc3\xaen muzica u\xc8\x99oar\xc4\x83. Aborda tangoul \xc8\x99i roman\xc8\x9ba cu mare lejeritate \xc8\x99i c\xc3\xa2nta cu d\xc4\x83ruire, sear\xc4\x83 de sear\xc4\x83, \xc3\xaenc\xc3\xa2t, la scurt timp, numele s\xc4\x83u a ajuns pe buzele tuturor bucure\xc8\x99tenilor, iar faima i s-a dus, \xc3\xaencet-\xc3\xaencet, \xc3\xaen \xc3\xaentreaga \xc8\x9bar\xc4\x83 \xc8\x99i dincolo de grani\xc8\x9bele ei.\n_START_SECTION_\nDebutul \xc8\x99i gloria\n_START_PARAGRAPH_\nVisul s\xc4\x83u s-a spulberat \xc3\xaentr-una din serile \xc3\xaen care a c\xc3\xa2ntat, rugat de prieteni, la restaurantul "R\xc4\x83caru". Student pe atunci la Conservator a dat o veritabil\xc4\x83 lec\xc8\x9bie de muzic\xc4\x83 pianistului care b\xc3\xa2jb\xc3\xa2ia armoniile, \xc8\x99optindu-i acompaniamentul corect. Cristian \xc8\x99i-a f\xc4\x83cut debutul \xc3\xaen muzica u\xc8\x99oar\xc4\x83 purt\xc3\xa2nd \xc3\xaen suflet, ca un talisman, amintirea lui Alferd Pagony, a c\xc4\x83rui voce o ascultase pe pl\xc4\x83ci de patefon._NEWLINE_\xc3\x8ens\xc4\x83 dup\xc4\x83 cum se dest\xc4\x83inuia Cristian \xc3\xaentr-una din scrisorile adresate medicului br\xc4\x83ilean, a ales s\xc4\x83 c\xc3\xa2nte roman\xc8\x9be \xc8\x99i tango nu pentru c\xc4\x83 \xc3\xaen anii de studen\xc8\x9bie \xc3\xaembr\xc4\x83c\xc4\x83mintea i se cam lustruise, nici pentru "hrana cea de toate zilele". "Nimic din toate astea", ci din "dragoste pentru c\xc3\xa2ntul vocal". A ales gloria momentului \xc8\x99i a renun\xc8\x9bat \xc3\xaen cele din urm\xc4\x83 la studen\xc8\x9bie._NEWLINE_Acestuia i se propuneau contracte peste contracte. Proprietarii restaurantelor faimoase \xc3\xael curtau pentru a c\xc3\xa2nta \xc3\xaen localurile lor. C\xc3\xa2nd pleca de la un restaurant pentru a c\xc3\xa2nta \xc3\xaen alt\xc4\x83 parte, noul patron acoperea pierderile pricinuite de vechiul contract, mai ales c\xc4\x83 prin plecarea lui Cristian Vasile p\xc4\x83r\xc4\x83sea localul \xc8\x99i o parte din clien\xc8\x9bi. Vocea interpretului era ca o vraj\xc4\x83 pentru auditoriu, magie ce plutea chiar \xc8\x99i \xc3\xaen momentul \xc3\xaen care melodia se sf\xc3\xa2r\xc8\x99ea. Pre\xc8\x9b de c\xc3\xa2teva secunde se instala \xc3\xaen sal\xc4\x83 t\xc4\x83cerea. Ca la un semn se declan\xc8\x99au aplauze furtunoase. Cristian Vasile a ars precum o flac\xc4\x83r\xc4\x83. _NEWLINE_Cristian Vasile a iubit tangoul. A c\xc3\xa2ntat \xc8\x99i roman\xc8\x9be, dar prea pu\xc8\x9bine. S-a aruncat \xc3\xaen bra\xc8\x9bele tangoului, pe care l-a interpretat \xc3\xaen stil propriu, unic, cu mare elegan\xc8\x9b\xc4\x83. "\xc3\x8ei ardeau ochii \xc8\x99i-i ardea glasul c\xc3\xa2nd ap\xc4\x83rea \xc3\xaen public, d\xc4\x83ruindu-se c\xc3\xa2ntecului cum numai pu\xc8\x9bini interpre\xc8\x9bi ai acestui gen au f\xc4\x83cut-o. (...) Avea o voce cald\xc4\x83, clar\xc4\x83, maleabil\xc4\x83, cu un u\xc8\x99or tremur \xc3\xaen ea, al c\xc4\x83rei patetism exprima o \xc3\xaentreag\xc4\x83 epoc\xc4\x83. Ion Vasilescu i-a spus \xe2\x80\x9eUltimul trubadur\xe2\x80\x9d._NEWLINE_Dup\xc4\x83 o noapte de c\xc3\xa2ntec, a doua zi "a dat piept" cu profesorul Vr\xc4\x83biescu. Acesta i-a pus \xc3\xaen bra\xc8\x9be volumul cu vocalize. T\xc3\xa2n\xc4\x83rul student s-a poticnit \xc3\xaenc\xc4\x83 de la primele m\xc4\x83suri. Vocea g\xc3\xa2j\xc3\xa2it\xc4\x83 i-a st\xc3\xa2rnit b\xc4\x83nuieli profesorului de canto. Cristian i-a m\xc4\x83rturisit c\xc4\x83 se d\xc4\x83duse \xc3\xaen spectacol la R\xc4\x83caru, determin\xc3\xa2ndu-l pe dasc\xc4\x83l s\xc4\x83 fie c\xc3\xa2t se poate de tran\xc8\x99ant: "Ori cu mine, ori cu R\xc4\x83caru!". F\xc4\x83r\xc4\x83 s\xc4\x83 stea pe g\xc3\xa2nduri, a doua zi, Cristian a revenit la restaurant, unde-l a\xc8\x99tepta Ionel Fernic._NEWLINE_Pe l\xc3\xa2ng\xc4\x83 vocea catifelat\xc4\x83, Cristian Vasile avea \xc8\x99i alte avantaje: un fizic pl\xc4\x83cut \xc8\x99i o inim\xc4\x83 de aur. Era un t\xc3\xa2n\xc4\x83r fermec\xc4\x83tor, inteligent \xc8\x99i spiritual. Femeile erau \xc3\xaennebunite dup\xc4\x83 el. \xc3\x8entotdeauna avea o prezen\xc8\x9b\xc4\x83 impecabil\xc4\x83. "Se \xc3\xaembr\xc4\x83ca elegant, cu haine de cea mai bun\xc4\x83 calitate, mereu cu col\xc8\x9bul batistei bine asortat\xc4\x83 cu nuan\xc8\x9ba costumului, a\xc8\x99ezat\xc4\x83 \xc3\xaen buzunarul de la piept. Nimeni nu l-a v\xc4\x83zut vreodat\xc4\x83 neglijent. N-a fost purt\xc4\x83torul steagului virginit\xc4\x83\xc8\x9bii, dar nici despotul vie\xc8\x9bii destr\xc4\x83b\xc4\x83late. El cucerea nu prin b\xc4\x83rb\xc4\x83\xc8\x9bie fizic\xc4\x83, ci prin candoare \xc8\x99i tandre\xc8\x9be._NEWLINE_Cristian Vasile avea multe iubite. Unele \xc3\xael c\xc4\x83utau acas\xc4\x83, determin\xc3\xa2nd-o pe gazda interpretului, doamna Apostolescu, s\xc4\x83 fac\xc4\x83 ordine \xc3\xaen r\xc3\xa2ndul admiratoarelor. Cea care l-a \xc3\xaendemnat s\xc4\x83-\xc8\x99i g\xc4\x83seasc\xc4\x83 o fat\xc4\x83 al\xc4\x83turi de care s\xc4\x83-\xc8\x99i \xc3\xaentemeieze o familie a fost \xc3\xaens\xc4\x83 mama sa. Cristian se g\xc3\xa2ndea \xc3\xaens\xc4\x83 prea pu\xc8\x9bin la acest aspect. C\xc3\xa2\xc8\x99tiga foarte mult, cheltuia f\xc4\x83r\xc4\x83 m\xc4\x83sur\xc4\x83. A \xc3\xaent\xc3\xa2lnit-o pe Francesca Frangula, o t\xc3\xa2n\xc4\x83r\xc4\x83 din zona Romanului, care \xc3\xaei f\xc4\x83cea ochi dulci, masc\xc3\xa2nd o prietenie "sincer\xc4\x83"._NEWLINE_\xc3\x8en realitate scopul ei era de a pune m\xc3\xa2na pe banii lui. A divor\xc8\x9bat de primul so\xc8\x9b \xc8\x99i s-a mutat la t\xc3\xa2n\xc4\x83rul c\xc3\xa2nt\xc4\x83re\xc8\x9b. Cristian a mobilat o nou\xc4\x83 cas\xc4\x83 pentru femeia de care era \xc3\xaendr\xc4\x83gostit. A \xc3\xaenscris-o la Conservatorul de Art\xc4\x83 Dramatic\xc4\x83, pentru ca, \xc3\xaen final, s\xc4\x83 o duc\xc4\x83 \xc3\xaen fa\xc8\x9ba ofi\xc8\x9berului st\xc4\x83rii civile. O iubea, dar el nu se bucura de aceea\xc8\x99i r\xc4\x83splat\xc4\x83. Francesca se \xc3\xaembr\xc4\x83ca provocator. \xc3\x8ei vorbea \xc3\xaens\xc4\x83 mieros, ca s\xc4\x83-i induc\xc4\x83 o fals\xc4\x83 fericire._NEWLINE_Dar pentru Cristian n-a fost o problem\xc4\x83. Era \xc3\xaen mare vog\xc4\x83. C\xc3\xa2\xc8\x99tiga \xc3\xaentr-o lun\xc4\x83 c\xc3\xa2t un func\xc8\x9bionar diplomatic \xc3\xaentr-un an. Sunt cuvintele medicului, dirijorului \xc8\x99i muzicologului br\xc4\x83ilean Nicu Teodorescu. Domnia sa ne-a povestit despre marele c\xc3\xa2nt\xc4\x83re\xc8\x9b Cristian Vasile, pe care l-a cunoscut la Piatra-Neam\xc8\x9b._NEWLINE_Marele diseur i-a povestit ulterior \xc3\xaen c\xc3\xa2teva scrisori momentele de glorie \xc8\x99i triste\xc8\x9bile vie\xc8\x9bii sale. Dr Teodorescu p\xc4\x83streaz\xc4\x83 cu drag coresponden\xc8\x9ba, al\xc4\x83turi de 15 discuri \xc8\x99i numeroase fotografii pe care le-a primit de la Cristian \xc8\x99i Virgiliu Vasile. Amintirile despre Cristian le-a adunat \xc3\xaentr-o carte intitulat\xc4\x83 c\xc3\xa2t se poate de sugestiv "Ultimul trubadur".\n_START_SECTION_\nPrimele imprim\xc4\x83ri\n_START_PARAGRAPH_\nPrima \xc3\xaent\xc3\xa2lnire a lui Cristian Vasile cu casele de discuri o poveste\xc8\x99te chiar el \xc3\xaen paginile revistei \xe2\x80\x9eMagazinul\xe2\x80\x9d:_NEWLINE_\xe2\x80\x9eAcum vreo c\xc3\xa2\xc8\x9biva ani, dup\xc4\x83 ce c\xc3\xa2ntasem mult\xc4\x83 vreme la R\xc4\x83caru, m-am dus la directorul unei firme fonografice, propun\xc3\xa2ndu-i s\xc4\x83 m\xc4\x83 angajeze \xc3\xaen exclusivitate, cu preten\xc8\x9biuni nu prea mari. Nefiind prea cunoscut, cartea mea de vizit\xc4\x83 nu putea s\xc4\x83 spun\xc4\x83 mare lucru acelui director..._NEWLINE_F\xc4\x83r\xc4\x83 s\xc4\x83 m-asculte, m-a refuzat! De atunci a curs mult\xc4\x83 ap\xc4\x83 pe D\xc3\xa2mbovi\xc8\x9b\xc4\x83 \xc8\x99i reputa\xc8\x9bia mea a crescut. Am \xc3\xaenregistrat \xc3\xaent\xc3\xa2i la Berlin, pe pl\xc4\x83ci Odeon, \xc3\xaen aprilie 1931: \xe2\x80\x9eAdieu mein kleiner Gardeofizzier - Adio, scumpa mea\xe2\x80\x9d \xc8\x99i \xe2\x80\x9eFrag nicht warum ich weine - Nu m\xc4\x83-ntreba\xe2\x80\x9d apoi multe pl\xc4\x83ci Columbia. \xc3\x8entr-o zi am primit c\xc3\xa2teva r\xc3\xa2nduri din partea aceluia\xc8\x99i director pe care \xc3\xael solicitasem eu odinioar\xc4\x83 rugandu-m\xc4\x83 s\xc4\x83 m\xc4\x83 duc s\xc4\x83 isc\xc4\x83lesc un angajament cu el. Oferta era frumoas\xc4\x83, dar eu nu uitasem primirea ce mi s-a f\xc4\x83cut prima dat\xc4\x83\xe2\x80\x9d_NEWLINE_Cristian Vasile devenise \xc3\xaen acea perioad\xc4\x83 cel mai bine v\xc3\xa2ndut artist, av\xc3\xa2nd  \xc8\x99i num\xc4\x83rul cel mai mare de pl\xc4\x83ci imprimate.\n_START_SECTION_\nCarier\xc4\x83 artistic\xc4\x83\n_START_PARAGRAPH_\nDou\xc4\x83 decenii (1928-1949), at\xc3\xa2t a \xc8\x9binut cariera de c\xc3\xa2nt\xc4\x83re\xc8\x9b de muzic\xc4\x83 u\xc8\x99oar\xc4\x83 a lui Cristian Vasile. Dar c\xc3\xa2t timp a \xc8\x9binut a fost o glorie adev\xc4\x83rat\xc4\x83 \xc3\xaen domeniul  efemerei arte a melodiilor repede \xc3\xaembr\xc4\x83\xc8\x9bi\xc8\x99ate \xc8\x99i apoi, tot at\xc3\xa2t de repede, date uit\xc4\x83rii. \xe2\x80\x9eR\xc4\x83caru\xe2\x80\x9d, \xe2\x80\x9eRoata lumii\xe2\x80\x9d, \xe2\x80\x9eVi\xc8\x99oiu\xe2\x80\x9d, restaurantul \xe2\x80\x9eGrand\xe2\x80\x9d, terasa \xe2\x80\x9eLafayette\xe2\x80\x9d, acestea au fost localurile \xc3\xaen care a c\xc3\xa2ntat. De altfel, compozitorul Ion Vasilescu i-a recunoscut calit\xc4\x83\xc8\x9bile pe bun\xc4\x83 dreptate dup\xc4\x83 ce i-a \xc3\xaencredin\xc8\x9bat mai multe melodii care au avut mare succes, printre care \xc8\x99i "Cel din urm\xc4\x83 tango". _NEWLINE_Privind la anii care au trecut, aflat \xc3\xaen pargul v\xc3\xa2rstei de 60 de ani, Cristian Vasile \xc3\xaei m\xc4\x83rturisea dr Nicu Teodorescu: "Ast\xc4\x83zi, pensionar poate \xc3\xaenainte de vreme, cu fire de argint \xc3\xaen p\xc4\x83rul cu care m\xc4\x83 m\xc3\xa2ndream odinioar\xc4\x83, tr\xc4\x83iesc \xc3\xaensingurat la Piatra-Neam\xc8\x9b, departe de zbuciumul vie\xc8\x9bii noastre din trecut, departe de tinere\xc8\x9bea ce am l\xc4\x83sat-o \xc3\xaen urm\xc4\x83, v\xc4\x83 ascult vocea la radioul meu, iau parte la succesele voastre, ale celor ce mai sunte\xc8\x9bi \xc3\xaen via\xc8\x9b\xc4\x83. M\xc4\x83 g\xc3\xa2ndesc la \xc3\xaenceputurile mele, la drumul spinos \xc8\x99i greu de pionier al genului, cum m\xc4\x83 numea pe bun\xc4\x83 dreptate, cineva la posturile noastre de radio!"._NEWLINE_Numero\xc8\x99i compozitori \xc3\xaei \xc3\xaencredin\xc8\x9bau piesele lor. Era inclus \xc3\xaen programele de la Radio, iar casele de discuri Odeon \xc8\x99i Columbia \xc3\xaei scoteau disc dup\xc4\x83 disc. Columbia avea pe atunci sediul vizavi de Palatul Telefoanelor, dar pentru imprim\xc4\x83ri Cristian mergea la Viena. Nu-i lua mult s\xc4\x83 descifreze o partitur\xc4\x83. C\xc3\xa2teva piese le-a pus la punct \xc3\xaen trenul Bucure\xc8\x99ti-Viena, apoi le-a imprimat, f\xc4\x83r\xc4\x83 nici o ezitare, \xc3\xaen timp ce al\xc8\x9bi interpre\xc8\x9bi f\xc4\x83ceau zeci de probe. I-a uluit pe managerii casei de discuri._NEWLINE_C\xc3\xa2nd i-a expirat contractul de la "R\xc4\x83caru", Cristian a primit salariu dublu la "Grand Restaurant" pe Calea Victoriei. Cum renumitul local "Lafeyette" se afla al\xc4\x83turi, patronul, v\xc4\x83z\xc3\xa2nd cum num\xc4\x83rul de consumatori cre\xc8\x99tea pe zi ce trecea la localul al\xc4\x83turat, mul\xc8\x9bi venind doar s\xc4\x83-l asculte pe Cristian, i-a f\xc4\x83cut o ofert\xc4\x83 \xc8\x99i mai avantajoas\xc4\x83. T\xc3\xa2n\xc4\x83rul c\xc3\xa2nt\xc4\x83re\xc8\x9b a acceptat s\xc4\x83 c\xc3\xa2nte doar la bomboneria "Lafayette", acompaniat de orchestra James Cook._NEWLINE_A mai c\xc3\xa2ntat \xc8\x99i \xc3\xaen gr\xc4\x83dina de var\xc4\x83 numit\xc4\x83 "La Bufet" din apropierea Palatului Telefoanelor, dar \xc8\x99i \xc3\xaen celebrul local "Roata lumii". Fiecare sear\xc4\x83 era un nou triumf pentru Cristian Vasile. Elly Roman i-a \xc3\xaencredin\xc8\x9bat piesa "Ilona", apoi "Nu\xc8\x99a" \xc8\x99i "G\xc3\xa2nde\xc8\x99te-te la mine". Lui Ion Vasilescu i-a lansat de asemenea mai multe c\xc3\xa2ntece: "Te-a\xc8\x99tept disear\xc4\x83-n Ci\xc8\x99migiu", "Vrei s\xc4\x83 ne-nt\xc3\xa2lnim s\xc3\xa2mb\xc4\x83t\xc4\x83 seara?", ultima pies\xc4\x83 reluat\xc4\x83 cu succes de alt br\xc4\x83ilean: Jean Moscopol. Vechiul s\xc4\x83u prieten Ionel Fernic i-a compus o nou\xc4\x83 pies\xc4\x83 - "Nunu\xc8\x9ba"._NEWLINE_I-a \xc3\xaencredin\xc8\x9bat-o lui Cristian \xc8\x99tiind c\xc4\x83 nimeni nu o putea interpreta cu acela\xc8\x99i patos \xc8\x99i talent. I-a compus apoi \xc8\x99i alte c\xc3\xa2ntece faimoase: "\xc3\x8en ochii t\xc4\x83i fermec\xc4\x83tori", "Pe bolt\xc4\x83, c\xc3\xa2nd apare Luna", "Aprinde o \xc8\x9bigare" \xc8\x99i multe altele._NEWLINE_Nu era deloc cump\xc4\x83tat \xc3\xaen privin\xc8\x9ba cheltuielilor. \xc3\x8en plus, Maud Mary, femeia de care era \xc3\xaendr\xc4\x83gostit, l-a adus \xc3\xaen pragul disper\xc4\x83rii. O iubea nespus, a\xc8\x99a c\xc4\x83 nu se uita la banii pe care-i cheltuia pentru capriciile ei. Casa din Strada Basarabiei a fost transformat\xc4\x83 de Cristian \xc3\xaentr-un veritabil palat: mobilierul a fot adus din str\xc4\x83in\xc4\x83tate._NEWLINE_Oglinzile au fost aduse, de asemenea, de la Vene\xc8\x9bia. Dup\xc4\x83 ce \xc8\x99i-a atins scopul, Maud Mary l-a \xc3\xaendep\xc4\x83rtat. Distrus suflete\xc8\x99te, a vrut chiar s\xc4\x83 se sinucid\xc4\x83. A fost salvat de mama sa, "singura femeie care l-a \xc3\xaen\xc8\x9beles \xc8\x99i l-a iubit cu adev\xc4\x83rat". "Ea locuia pe atunci la Predeal \xc3\xaempreun\xc4\x83 cu fiul mai mic, Virgiliu._NEWLINE_\xc3\x8en scurta perioad\xc4\x83 c\xc3\xa2t a stat cu ei, Cristian \xc8\x99i-a rec\xc4\x83p\xc4\x83tat \xc3\xaencrederea \xc3\xaen via\xc8\x9b\xc4\x83. \xc3\x8encurajat de ve\xc8\x99nicul s\xc4\x83u optimism, pleac\xc4\x83 la Bucure\xc8\x99ti \xc3\xaen c\xc4\x83utarea unui nou angajament. Numai c\xc4\x83 fratele s\xc4\x83u aflase c\xc4\x83 marele diseur c\xc4\x83zuse prad\xc4\x83 unei boli de piept._NEWLINE_\xc3\x8entr-o \xc3\xaen\xc8\x9belegere tacit\xc4\x83 cu Alfred Pagony, a \xc3\xaencercat s\xc4\x83-l determine pe Cristian s\xc4\x83 mai r\xc4\x83m\xc3\xa2n\xc4\x83 la Predeal o vreme, d\xc3\xa2ndu-i 25.000 de lei pentru un viitor angajament. Imprevizibil, renumitul c\xc3\xa2nt\xc4\x83re\xc8\x9b a revenit la Bucure\xc8\x99ti, \xc3\xaens\xc4\x83 succesul de odinioar\xc4\x83 nu l-a mai urm\xc4\x83rit. Nop\xc8\x9bile pierdute c\xc3\xa2ndva \xc3\xaen restaurante \xc8\x99i via\xc8\x9ba "trepidant\xc4\x83" \xc8\x99i-au spus cuv\xc3\xa2ntul. S-a \xc3\xaemboln\xc4\x83vit grav. A fost \xc3\xaengrijit de o admiratoare p\xc3\xa2n\xc4\x83 c\xc3\xa2nd mama sa l-a dus la Sinaia, unde avea o vil\xc4\x83.\n_START_SECTION_\nSf\xc3\xa2r\xc8\x99itul carierei\n_START_PARAGRAPH_\nC\xc3\xa2nd s-a sim\xc8\x9bit \xc3\xaen putere a plecat din nou la Bucure\xc8\x99ti. N-a putut s\xc4\x83 g\xc4\x83seasc\xc4\x83 \xc3\xaens\xc4\x83 nici un contract. S-a \xc3\xaenrolat pe front \xc3\xaen echipele artistice. A ajuns p\xc3\xa2n\xc4\x83 la Don, dar dezastrul militar l-a adus din nou \xc3\xaen \xc8\x9bar\xc4\x83._NEWLINE_A plecat apoi pe Frontul de Vest. A revenit la Bucure\xc8\x99ti \xc8\x99i a fost angajat la un mic restaurant de l\xc3\xa2ng\xc4\x83 Ci\xc8\x99migiu. Respira \xc3\xaens\xc4\x83 greu \xc8\x99i obosea, sl\xc4\x83bise foarte mult \xc8\x99i abia se mai \xc8\x9binea pe picioare. A c\xc4\x83zut din nou la pat. Diagnosticul: TBC._NEWLINE_Femeia de l\xc3\xa2ng\xc4\x83 el l-a p\xc4\x83r\xc4\x83sit. L-a anun\xc8\x9bat pe un prieten de-al lui Cristian, un anume Heimovici, s\xc4\x83 vin\xc4\x83 s\xc4\x83-l interneze deoarce are febr\xc4\x83 tifoid\xc4\x83. A fost dus la Sinaia, unde fratele s\xc4\x83u, Virgiliu Vasile, era \xc8\x99eful judec\xc4\x83toriei locale. Afl\xc3\xa2nd de noua n\xc4\x83past\xc4\x83 care s-a ab\xc4\x83tut asupra fiului s\xc4\x83u, Virginia a plecat de la Predeal pentru a fi l\xc3\xa2ng\xc4\x83 b\xc4\x83iatul s\xc4\x83u. Cu mare greutate familia a reu\xc8\x99it s\xc4\x83-i procure medicamentele de care avea nevoie. Se g\xc4\x83seau doar "la negru". Ca s\xc4\x83 poat\xc4\x83 respira a fost supus unui dublu pneumotorax._NEWLINE_\xe2\x80\x9eMarele Cristian Vasile, vedeta muzicii u\xc8\x99oare, cel din lumina reflectoarelor, aplaudat, bisat, aclamat, admirat, era nevoit s\xc4\x83 tr\xc4\x83iasc\xc4\x83 la pat. Murea c\xc3\xa2te pu\xc8\x9bin \xc3\xaen fiecare zi. Ros de boal\xc4\x83, se hr\xc4\x83nea doar cu amintirea unui trecut glorios. De\xc8\x99i i se f\xc4\x83cuse recomandarea de a sta numai \xc3\xaen pozi\xc8\x9bie orizontal\xc4\x83, era deseori g\xc4\x83sit st\xc3\xa2nd \xc3\xaen fotoliu, cu ochii umezi\xc8\x9bi. Alteori, privea cu orele pe geam\xe2\x80\x9d, spune. Virgiliu Vasile, fratele diseurului, i-a povestit muzicologului Nicu Teodorescu momentele dramatice pe care le-a tr\xc4\x83it Cristian. _NEWLINE_Vremuri grele aveau s\xc4\x83 vin\xc4\x83 \xc3\xaen familia Vasile Virgiliu a fost scos din magistratur\xc4\x83 \xc3\xaen urma unei reorganiz\xc4\x83ri \xc8\x99i a fost nevoit s\xc4\x83 se ocupe cu diferite activit\xc4\x83\xc8\x9bi, departe de preg\xc4\x83tirea lui profesional\xc4\x83, pentru a-i putea procura medicamente fratelui s\xc4\x83u. Ulterior \xc8\x99i-a v\xc3\xa2ndut chiar \xc8\x99i mobila din sufragerie \xc8\x99i dintr-un dormitor pentru a cump\xc4\x83ra doctoriile necesare. Apoi, Virginia a \xc3\xaenceput s\xc4\x83 \xc3\xaempleteasc\xc4\x83 mileuri \xc8\x99i pulovere ca s\xc4\x83 fac\xc4\x83 rost de bani._NEWLINE_C\xc3\xa2nd starea i s-a ameliorat, Cristian a ie\xc8\x99it la scurte plimb\xc4\x83ri prin sta\xc8\x9biune. Timpul trecea greu \xc3\xaen lipsa unei activit\xc4\x83\xc8\x9bi. \xc8\x98i-a c\xc4\x83utat un serviciu, pentru a mai u\xc8\x99ura poverile din cas\xc4\x83. A g\xc4\x83sit un post: responsabil de c\xc4\x83min cultural. A \xc3\xaencercat s\xc4\x83 dea via\xc8\x9b\xc4\x83 unei echipe de teatru._NEWLINE_A c\xc4\x83utat amatori, a f\xc4\x83cut o selec\xc8\x9bie, a format o trup\xc4\x83, asum\xc3\xa2ndu-\xc8\x99i rolul de regizor, solist \xc8\x99i director de scen\xc4\x83. Activistul de partid i-a oprit \xc3\xaens\xc4\x83 orice av\xc3\xa2nt. Cu mare greutate a pus \xc3\xaen scen\xc4\x83 "N\xc4\x83pasta". A jucat rolul lui Ion. Sala a fost plin\xc4\x83 p\xc3\xa2n\xc4\x83 la refuz. La finalul spectacolului, actorii au fost ova\xc8\x9biona\xc8\x9bi minute \xc3\xaen \xc8\x99ir, Cristian amintindu-\xc8\x99i astfel de anii de glorie. S-a g\xc3\xa2ndit apoi s\xc4\x83 pun\xc4\x83 bazele unui cor. Dar activistul de partid i-a pus din nou "be\xc8\x9be \xc3\xaen roate"._NEWLINE_L-a sf\xc4\x83tuit s\xc4\x83 \xc3\xaenfiin\xc8\x9beze un cor muncitoresc \xc8\x99i s\xc4\x83 aib\xc4\x83 \xc3\xaen repertoriu piese \xc3\xaenchinate lui Stalin. N-a avut \xc3\xaencotro. A muncit mult cu ansamblul coral, \xc3\xaen s\xc4\x83li ne\xc3\xaenc\xc4\x83lzite. S-a \xc3\xaemboln\xc4\x83vit din nou. C\xc3\xa2nd \xc8\x99i-a revenit, a lucrat o vreme pe \xc8\x99antierul \xc3\x8entreprinderii Gaz Metan din Media\xc8\x99. S-a \xc3\xaentors apoi \xc3\xaen Capital\xc4\x83, unde s-a angajat la Circul de stat, prezentator de programe. A c\xc4\x83utat \xc3\xaens\xc4\x83 un serviciu mai lini\xc8\x99tit \xc8\x99i a g\xc4\x83sit un post de regizor la Teatrul de p\xc4\x83pu\xc8\x99i "\xc8\x9a\xc4\x83nd\xc4\x83ric\xc4\x83". Via\xc8\x9ba i-a adus-o aproape pe Rada Moldoveanu._NEWLINE_S-au mutat la Piatra-Neam\xc8\x9b, el ca regizor, Rada sufleur, apoi s-au c\xc4\x83s\xc4\x83torit. Aici Rada s-a pensionat. I-a urmat \xc8\x99i Cristian, din pricina bolii. Respira foarte greu, folosind inhala\xc8\x9bia cu alopent, prin intermediul unui mic aparat, procurat de fratele s\xc4\x83u, Virgiliu, pe o sum\xc4\x83 considerabil\xc4\x83.\n_START_SECTION_\nDecesul\n_START_PARAGRAPH_\nC\xc4\x83ut\xc3\xa2nd un loc cu o clim\xc4\x83 propice, Rada \xc8\x99i Cristian s-au mutat o vreme la Predeal. S-au stabilit apoi la Sibiu. Pe l\xc3\xa2ng\xc4\x83 boala de pl\xc4\x83m\xc3\xa2ni, Cristian a suferit \xc8\x99i o paralizie a corzilor vocale \xc8\x99i o boal\xc4\x83 de inim\xc4\x83. La Sibiu, Cristian \xc8\x99i-a tr\xc4\x83it ultimele clipe. A murit la jum\xc4\x83tatea lunii iunie 1974. A fost condus pe ultimul drum, la Cimitirul Hiprodrom I din municipiu, de familie \xc8\x99i c\xc3\xa2\xc8\x9biva prieteni, printre care \xc8\x99i interpreta Mia Braia.\n_START_SECTION_\nPrezen\xc8\x9ba \xc3\xaen literatur\xc4\x83\n_START_PARAGRAPH_\nAsa cum si Carlos Gardel a fost amintit in diverse piese literare sudamericane (Jorge Luis Borges, Julio Cort\xc3\xa1zar, Ernesto S\xc3\xa1bato, Gabriel Garc\xc3\xada M\xc3\xa1rquez - in romanul Iubirea in vremea holerei), Cristian Vasile a devenit si personaj literar, in povestirea Zaraza, de Andrei Ruse. Datorita succesului acestei povestiri pseudo-documentare, a devenit mai apoi si personaj de film Supravie\xc8\x9buitorul, de Sergiu Nicolaescu) si de teatru (La vulpea ro\xc8\x99ie, de Pu\xc8\x99a Roth)'